એક છોકરીએ મારો હાથ પકડ્યો અને મને ગુલાબ આપ્યું ! એણે કહ્યું, તને ખબર છે ને આનો મતલબ ? હું બોલું ત્યાં તો મમ્મીનો અવાજ આવ્યો, ગોકુલ બેટા ઉઠી જા હવે, આઠ વાગ્યા ! મેં કહ્યું, હમમમમમ….! બાલ્કનીમાં બિલાડીઓ ઝઘડતી હતી અને નીચે બિચારા કુતરાઓ ટોળું વળીને ઉભા હતાં. આ દરરોજનું હતું. હું ઉઠ્યો અને તરત બાથરૂમમાં જઈને ફ્રેશ થયો. હું છું આળસુ પણ એકવાર પથારી માંથી ઉભા થયા બાદ જ્યાં સુધી તૈયાર ન થાઉં ત્યાં સુધી ચેન ન પડે ! મમ્મીનો પાછો અવાજ આવ્યો, બેટા ગોકુલ તૈયાર થયો કે નહીં ? મેં કહ્યું, હા મમ્મી તૈયાર જ છું ! મમ્મીએ કહ્યું, તો જલ્દી આવીને નાસ્તો કરી લે ! આપણે આજે સરિતા માસીને ત્યાં પણ જવાનું છે. હું નાસ્તો કરતો હતો અને મારા પપ્પા મારી સામે જોઇ રહ્યા હતાં ! મેં કહ્યું, મમ્મી, પપ્પાને કે ને જ્યારે હું નાસ્તો કરતો હોઉં ત્યારે પેલા કૂતરા જાણે બિલાડીની સામે જુએ એમ મારી સામે ન જુએ ! પપ્પાએ કહ્યું, એ તારી સામે નહીં, તારા વાળની સામે જોઉં છું ! ક્યારે કપાવ્યા હતાં ? મેં કહ્યું, ત્રણ મહિનાથઈ ગયા ! પપ્પાએ કહ્યું, તો લાગે છે કે મુંબઈમાં ત્રણ મહિનાથી બધા વાળંદોની હડતાળ છે ! મેં મમ્મીની સામે જોતા કહ્યું, મમ્મી પેલા થોડીક દાઢી રાખતો હતો તોય પપ્પાને પ્રોબ્લેમ હતો અને આજે થોડાંક વાળ સાથે પ્રોબ્લેમ છે ! મમ્મીએ કહ્યું, હવે તમારા બંનેના નાટક બંધ થઈ ગયા હોય તો હું કંઈ બોલું ? મમ્મીએ કહ્યું, આવતીકાલે સરિતા માસીની દીકરીની સગાઈ છે અને હજુ આપણે ખંભાતમાં જ છીએ ! મેં કહ્યું, મમ્મી હું કાર સાફ કરું અને ત્યાં સુધી તમે તૈયાર થઈને બહાર આવી જાઓ ! મમ્મીએ કહ્યું, મારો ગોકુલ કેટલો ડાહ્યો છે ! આમ હું બહાર કાર સાફ કરવા માટે ગયો.